Нехаць
*Уладзімір Паўлаў*

Пабудую з коўдры буду —

3 цыганамі пакачу.

— Есці будзеш?

— Не, не буду.

— Малако піць?

— Не хачу!

Коні мчаць, як з перапуду.

Даль стракаціцца ўваччу.

— Сыр, смятану?

— Не, не буду.

— Булку з маслам?

— Не хачу!

Хоць цукерак,

Хоць арэхаў

Сыпце мне, а ўсё дарма.

3 цыганамі я паехаў

I кажу ж — мяне няма!

— А шкада, — гаворыць тата, —

Думаў я з табой удвох

Скалясіць шляхоў багата

I сцяжынак, і дарог.

Што ж, відаць, адзін паеду

На метро,

На электрычцы,

На аўтобусе пасля…

— Гэта к дзеду,

Гэта к дзеду! —

Вылятаю з буды я.

— Ну, а там пасля абеду

На кані у лес ступой[[1]](#footnote-1)…

— Гэта к дзеду, Гэта к дзеду!

Я — гатовы,

Я — з табой!

— Неслухам жа ў лесе нашым —

Шмат бярозавае кашы…

— Хай сабе там кашы поўна,

А паеду я ўсё роўна!

Галавой ківае мама:

— Ну і нехаць!

Яму й «каша» — хоць бы што,

Толькі б ехаць.

1. *Ступою* — самым павольным алюрам. [↑](#footnote-ref-1)